Fit-2 ta' Ottubru, il-Kunsill qabel dwar proposta li ser tippermetti derogi temporanji mir-regoli normali tal-VAT sabiex il-frodi tal-VAT ikunu prevenuti aħjar. Id-direttiva proposta ser tippermetti lill-istati membri li huma l-aktar milquta mill-frodi tal-VAT biex temporanjament japplikaw inverżjoni ġeneralizzata tar-responsabbiltà tal-VAT. Dan l-hekk imsejjaħ mekkaniżmu ġeneralizzat tar-"reverse charge" jinvolvi ċ-ċaqliq tal-pagamenti tal-VAT mill-fornituri għall-konsumaturi. F'Diċembru 2016, il-Kummissjoni ħarġet il-proposta fuq talba mill-istati membri milquta b'mod partikolari mill-frodi tal-VAT "Din id-direttiva ser tipprovdi soluzzjoni għall-istati membri li qed iħabbtu wiċċhom ma' frodi karusell endemiċi", qal Hartwig Löger, ministru għall-finanzi tal-Awstrija, li bħalissa għandha l-Presidenza tal-Kunsill. "Hija miżura eċċezzjonali, limitata fiż-żmien, li tista' tkun mezz effiċjenti kontra l-frodi tal-VAT." L-istati membri ser ikunu jistgħu jużaw il-mekkaniżmu tar-reverse charge ġeneralizzat (GRCM), biss għall-provvista domestika ta' oġġetti u servizzi ogħla mil-limitu ta' €17 500 kull transazzjoni, sa mhux aktar tard mit-30 ta' Ġunju 2022, u taħt kondizzjonijiet tekniċi stretti ħafna. B'mod partikolari, fi stat membru li jixtieq japplika din il-miżura, 25 % tad-differenza fil-VAT trid tkun minħabba frodi karusell. Fost rekwiżiti oħra, dan l-istat membru ser ikollu jistabbilixxi obbligi xierqa u effikaċi ta' rappurtar elettroniku dwar il-persuni taxxabbli kollha, speċjalment dawk li għalihom ikun japplika l-mekkaniżmu. Dan il-mekkaniżmu tar-reverse charge ġeneralizzat jista' jintuża biss minn stat membru ladarba jissodisfa l-kriterji tal-eliġibbiltà u t-talba tiegħu tkun awtorizzata mill-Kunsill. L-applikazzjoni ta' din il-miżura hi soġġetta wkoll għal salvagwardji stretti tal-UE. Id-dgħufijiet fis-sistema tal-VAT iħallu lill-istati membri vulnerabbli għall-frodi, xi kultant b'konsegwenzi serji għat-teżori tal-gvernijiet. Dan huwa l-każ partikolarment għat- tranżazzjonijiet transfruntieri Skema komuni ta' frodi hija dik tal-frodi tan-"negozjant nieqes" jew tal-frodi "karusell", fejn il-provvisti jinxtraw u jerġgħu jinbiegħu mingħajr ma titħallas VAT. Il-mekkaniżmu tar-reverse charge diġà jista' jkun applikat fuq bażi temporanja, iżda mhux b'mod ġeneralizzat. Skont ir-regoli attwali, huwa limitat għal lista ta' setturi deċiża minn qabel. Jista' jintuża biss minn stat membru li jkun għamel talba speċifika u jekk ikun awtorizzat mill-Kunsill. Id-direttiva ser toffri soluzzjoni fuq terminu qasir għall-istati l-aktar milquta biex jillimitaw il-frodi, sakemm jintemmu n-negozjati li għaddejjin dwar sistema tal-VAT ġdida u definittiva fejn il-provvisti jkunu intaxxati fil-pajjiż ta' destinazzjoni. Reċentement, il-Kummissjoni ressqet proposti mmirati lejn is-sostituzzjoni tal-arranġamenti "transizzjonali" attwali tal-VAT b'sistema definittiva. Proċess Intlaħaq qbil f'laqgħa tal-Kunsill Affarijiet Ekonomiċi u Finanzjarji. Id-direttiva mistennija tiġi adottata mingħajr aktar diskussjoni ladarba l-Parlament Ewropew ikun ta l-opinjoni tiegħu. Il-Kunsill għandu bżonn unanimità biex jadotta d-direttiva, wara konsultazzjoni mal-Parlament. (Bażi ġuridika: l-artikolu 113 tat-Trattat dwar il-Funzjonament tal-Unjoni Ewropea.) Test tal-ftehim Din ir-riżorsa bħalissa hi disponibbli biss bil-lingwa jew il-lingwi li ġejjin: Pjan ta' Azzjoni dwar il-VAT, "Lejn żona unika tal-VAT fl-UE" Ara l-paġna tal-laqgħa